Μια ξεχωριστή εκδήλωση θα πραγματοποιηθεί στο Μουσείο Ακρόπολης την Κυριακή 26 Αυγούστου και ώρα 9 μ.μ., το βράδυ της αυγουστιάτικης πανσελήνου. Κάτω από το ολόγιομο φεγγάρι του Αυγούστου, η Φιλαρμονική Ορχήστρα Δήμου Αθηναίων θα ταξιδέψει το αθηναϊκό κοινό, αλλά και τους επισκέπτες της πόλης, στο νοσταλγικό κόσμο του ελληνικού κινηματογράφου.

Οι θεατές θα απολαύσουν ένα πλούσιο πρόγραμμα της Φιλαρμονικής Ορχήστρας με μουσικές μεγάλων Ελλήνων συνθετών από επιτυχίες του ελληνικού κινηματογράφου. Η μουσική διεύθυνση είναι του Δημήτρη Μίχα, ενώ τη συναυλία οργανώνει ο Οργανισμός Πολιτισμού, Αθλητισμού και Νεολαίας του Δήμου Αθηναίων (ΟΠΑΝΔΑ) σε συνεργασία με το Μουσείο Ακρόπολης.

Η συναυλία θα είναι δωρεάν για το κοινό και θα πραγματοποιηθεί στον προαύλιο χώρο του Μουσείου Ακρόπολης. Η πρόσβαση θα γίνεται από την κεντρική πύλη επί της Διονυσίου Αρεοπαγίτου (πλησίον του σταθμού μετρό «Ακρόπολη»).

Σημειώνεται επίσης ότι την ημέρα εκείνη, το Μουσείο θα λειτουργήσει από τις 8 πμ έως τα μεσάνυχτα και η είσοδος στους εκθεσιακούς χώρους του Μουσείου θα είναι ελεύθερη από τις 8 το βράδυ. Τις ίδιες ώρες θα λειτουργεί το εστιατόριο του δευτέρου ορόφου, καθώς και το καφέ του ισογείου.

ΠΗΓΗ: ΑΠΕ-ΜΠΕ